फुंबिलिनि 7:30 रिंगानिफ्राय भ’ट होनाया जागायजेनदोंमोन। फुं समाव गोबां मानसिफ्रानो थाबै थांनो हाया। थांनो हायोब्ला मोजांबो। थाबैनो होनानै फैनोबो हाफिनो। थेबगाङा बिसि सावख्लिनि फुदुंनाय फुंनि गलाफि साहखौ लोंनानै दावरायलाङो गुबुन मोनसे नोजोरजों। बावैसो सान सिगांनिफ्रायनो बिनि सिंनि गुबै महरा सोराङाव फैदोंमोन। जेन’बा गुफुर सिआव थास’आथा नांलानायबादि ख्रा-ख्रानो। गामिनि मानसिफोरनि उल्था आफाजों थाबायगासिन दं बियो मोनानि सोरदिंग्रा दाउफोरबादि । बयखौबो फेदेमनो नाजादों गोरलै औवाबादि खुबिरनि लाल’स दिन्थि दिन्थि। हुमखि होनानै गावसोरनि बिजाथिनो भ’ट होहोनो नाजानाया बिनि गुबै खामानि। सेन्टारनि लामा मोखाङाव गामिनि सेंग्रा, बोराइ ज’ ज’ सांग्राङै गंसंदों फारसेथिं थेबगांआ गुबुन गेंफोरजों दुगा- दुगा गाबिन जानायबादि उदैखौ लानानै मोजें मोजें डाइना मेगनखौ फिदिंदों। गामिनि खायसे सेंग्राफ्रा बिखौ जंखायदों-